Na temelju članka 10., st. 1. Zakona o osnivanju Sveučilišta u Zadru („Narodne novine“ br. 83/02.) i članka 59., stavka 2., točke 11. Zakona o znanstvenoj djelatnosti i visokom obrazovanju („Narodne novine“ br. 123/03., 198/03., 105/04., 174/04., 2/07- Odluka USHR, 46/07., 45/09 i 63/11 , 94/13 i 139/13, 101/14 i 65/15) i članka 39., Statuta Sveučilišta (pročišćeni tekst siječanj 2017.), rektorica Sveučilišta u Zadru 9. ožujka 2017. utvrđuje pročišćeni tekst Pravilnika o postupku pokretanja, odobravanja, praćenja i vrjednovanja studijskih programa.

Pročišćeni tekst se sastoji od teksta Pravilnika o postupku pokretanja, odobravanja, praćenja i vrjednovanja studijskih programa i Pravilnika o izmjenama i dopunama Pravilnika o postupku pokretanja, odobravanja, praćenja i vrjednovanja studijskih programa u kojima je naznačeno vrijeme njihova stupanja na snagu.

KLASA: 012-04/14-02/08

URBROJ: 2198-1-79-06/17-05

Rektorica

 Prof. dr. sc. Dijana Vican

**PRAVILNIK**

**O POSTUPKU POKRETANJA, ODOBRAVANJA, PRAĆENJA I VRJEDNOVANJA STUDIJSKIH PROGRAMA**

**(pročišćeni tekst)**

**I. OPĆE ODREDBE**

**Članak 1.**

(1) Ovim Pravilnikom propisuje se postupak pokretanja, odobravanja, praćenja i vrjednovanja novih preddiplomskih i diplomskih programa sveučilišnih i stručnih studija, poslijediplomskih sveučilišnih (doktorskih) studijskih programa i poslijediplomskih specijalističkih studijskih programa (u daljnjem tekstu: Studiji) te postupak izmjena i dopuna postojećih studijskih programa na Sveučilištu u Zadru (u daljnjem tekstu: Sveučilište).

(2) Izrazi koji se u ovom Pravilniku koriste za osobe u muškom rodu neutralni su i odnose se na muške i ženske osobe.

**Članak 2.**

Ciljevi donošenja ovog Pravilnika su:

- jasnije definiranje načina pokretanja, odobravanja, provođenja, praćenja i vrjednovanja studija;

- osiguravanje kvalitete i održivosti novih i postojećih studija na Sveučilištu.

**II. POSTUPAK POKRETANJA STUDIJA**

**Predlagatelji i nositelji studija**

**Članak 3.**

(1) Predlagatelj(i) preddiplomskih i diplomskih studija su

- jedan ili više sveučilišnih odjela;

- sveučilišni odjel(i) s drugim visokim učilištima u Republici Hrvatskoj (zajednički studij) ili

- sveučilišni odjel(i) s dva ili više visokih učilišta, od kojih je najmanje jedno izvan Republike

 Hrvatske (združeni studij).j

(2) Predlagatelj(i) poslijediplomskog sveučilišnog (doktorskog) studija su:

- jedan ili više sveučilišnih odjela, ili

- sveučilišni odjel(i) s drugim sveučilištima i/ili znanstvenim ustanovama u Republici

 Hrvatskoj (zajednički poslijediplomski doktorski studij), ili

- sveučilišni odjel(i) s jednim ili više učilišta, od kojih je najmanje jedan partner izvan

 Republike Hrvatske (združeni doktorski studij).

(3) Predlagatelj(i) poslijediplomskog specijalističkog studija su:

- jedan ili više sveučilišnih odjela, ili

- Centar Stjepan Matičević, ili

- sveučilišni odjel(i) s drugim sveučilištima i/ili znanstvenim ustanovama u Republici

 Hrvatskoj (zajednički poslijediplomski specijalistički studij), ili

- sveučilišni odjel(i) s s jednim ili više učilišta, od kojih je najmanje jedan partner izvan

 Republike Hrvatske (združeni poslijediplomski specijalistički studij).

**Članak 3. a**

(1) Na Sveučilištu u Zadru se u pravilu izvodi jedan doktorski studij u jednom znanstvenom ili umjetničkom polju.

(2) Doktorski studij može se izvoditi u dva ili više znanstvenih, odnosno umjetničkih polja pod uvjetima:

* da se na Sveučilištu ne provodi istovjetan doktorski studij;
* da odjeli pristanu na provođenje zajedničkog doktorskog studija, o čemu odluku donose stručna vijeća odjela koji su sunositelji preddiplomskog i diplomskog studija iz znanstvenog područja i polja na koje se odnosi i doktorski studij; odluku o suradnji u realizaciji zajedničkog doktorskog studija donose odjeli kao supredlagatelji;
* da je doktorski studij interdisciplinarni studij, što pretpostavlja model zajedničkog doktorskog studija, a time i pojedinačne odluke stručnih vijeća odjelâ (pojedinačnih nositelja preddiplomskog, odnosno diplomskog studija iz znanstvenog područja i polja na koje se odnosi i doktorski studij); odluku o suradnji u realizaciji zajedničkog doktorskog studija donose odjeli kao supredlagatelj.

(3) U jednom znanstvenom ili umjetničkom polju može se izvoditi više doktorskih studija samo u posebnim slučajevima, uz detaljno obrazloženje, kada je očita znanstvena i nastavna nespojivost među granama unutar jednog znanstvenog polja.

**Članak 4.**

(1) Predlagatelj studija upućuje prijedlog Uredu za osiguravanje kvalitete (u daljnjem tekstu: Ured) koji provjerava je li dostavljena sva potrebna dokumentacija.

(2) Prijedlog se dostavlja na obrascima propisanima ovim Pravilnikom, u tiskanom i elektroničkom obliku, najmanje dvanaest mjeseci prije početka nastave u akademskoj godini u kojoj se planira početak predloženog studija.

(3) U slučaju podnošenja nepotpunog ili neodgovarajućeg prijedloga studijskog programa Ured će pozvati predlagatelja da u roku 30 dana dopuni i/ili ispravi prijedlog. Ako predlagatelj u zadanom roku ne dopuni i/ili ne ispravi traženo, prijedlog neće biti upućen u daljnju proceduru.

(4) Nakon zaprimanja dopunjena prijedloga Ured prijedlog prosljeđuje Senatu Sveučilišta putem nadležnoga područnog stručnog vijeća (ili više njih ako se radi o interdisciplinarnom studiju koji nije ograničen na jedno znanstveno područje).

**Zajednički i združeni studij**

**Članak 5.**

(1) Zajednički studij je zajednički program koji izvode dva ili više akreditirana visoka učilišta u Republici Hrvatskoj, pri čemu je nositelj samo jedno visoko učilište.

(2) Združeni studij je zajednički program dva ili više visoka učilišta od kojih je najmanje jedno izvan Republike Hrvatske. Združeni studij je zajednički program koji su akreditirale sve zemlje sudionice.

(3) Svi uvjeti koji su ovim Pravilnikom propisani primjenjuju se i na zajedničke i na združene studije, pri čemu postupak recenziranja, financijske evaluacije i utvrđivanja ispunjavanja uvjeta Pravilnika o sadržaju dopusnice te uvjetima za izdavanje dopusnice za obavljanje djelatnosti visokog obrazovanja, izvođenje studijskog programa i reakreditaciju visokih učilišta („Narodne novine“, br. 24/10, u daljem tekstu: Ministarski pravilnik), administrira sveučilište ili druga znanstvena institucija koja je ugovorom o združivanju navedena kao koordinator. Odluku o prihvaćanju ili odbijanju prijedloga studija donose senati svih sveučilišta ili znanstvena vijeća drugih znanstvenih ustanova koja sudjeluju u provođenju studijskog programa, temeljem izvješća koje dostavlja sveučilište koje je navedeno kao koordinator, ukoliko ugovorom o izvođenju zajedničkih ili združenih studija nije drugačije određeno.

(4) Sveučilište koje je u ugovoru o združivanju navedeno kao koordinator administrira postupak upisivanja studijskog programa u odgovarajući upisnik studijskih programa, ako ugovorom o izvođenju združenih studija nije drugačije određeno.

(5) Kod pokretanja združenih međunarodnih doktorskih studija primjenjuju se odredbe međuinstitucionalnog Ugovora.

**Članak 6.**

(1) Prijedlogom studija predstavlja se studijski program, analizira se u kojoj su mjeri zadovoljena mjerila iz Ministarskog pravilnika, te pojašnjava na koji način i u kojem će vremenu eventualni nedostatci u odnosu na ta mjerila biti otklonjeni.

(2) Prijedlog studija mora sadržavati:

- odluku predlagatelja o pokretanju studija;

- elaborat o studijskom programu na hrvatskom, a poslijediplomski (doktorski) studij i elaborat na engleskom ili drugom stranom jeziku;

- odluku jednog ili više odjela i/ili drugih ustanova o prihvaćanju prijedloga studija;

- predviđeni broj polaznika s jasnim uvjetima za upis studija;

- kadrovsku strukturu studija sa životopisima nositelja kolegija/modula ili drugog oblika izvođenja studija;

- podatke potrebne za izradu financijske evaluacije troškova pokretanja i izvođenja studija i izvore financiranja;

- podatke o osiguranim prostornim, tehničkim i drugim uvjetima za nesmetanu realizaciju studija.

(3) Potrebni podatci unose se u obrasce koji su sastavni dio ovog Pravilnika.

**Članak 7.**

(1) Elaborat o studijskom programu (Obrazac 1 i 2) sadrži jasno obrazloženje o opravdanosti izvođenja studija u skladu s odgovarajućim strateškim dokumentima Sveučilišta, te elemente propisane u članku 13. stavku 1. Ministarskog pravilnika.

(2) Financijska evaluacija (Obrazac 3) čini izračun troškova pokretanja i izvođenja studija sa svim navedenim iznosima tijekom jedne akademske godine.

(3) Opis kadrovskih uvjeta potrebnih za izvođenje predloženog studijskog programa (Obrazac 4).

(4) Opis prostornih uvjeta potrebnih za izvođenje predloženog studijskog programa (Obrazac 5).

(5) Predlagatelji su nakon postupka odobrenja studija nositelji studija.

**III. POSTUPAK ODOBRAVANJA STUDIJA**

**Članak 8.**

(1) Postupak odobravanja novog studijskog programa administrativno koordinira Ured.

(2) Ured utvrđuje sadrži li prijedlog studija svu potrebnu dokumentaciju te je li usklađen sa svim pravnim propisima (konvencijama, zakonima, odlukama nadležnog ministarstva, nadležne agencije i/ili drugih nadležnih tijela) o čemu se pismeno očituje.

(3) Radni materijal novog studijskog programa Ured šalje na prvu iduću sjednicu nadležnoga područnog stručnog vijeća koje daje mišljenje o opravdanosti pokretanja studija i predlaže potencijalne recenzente.

(4) Temeljem mišljenja nadležnoga područnog stručnog vijeća Ured prosljeđuje prijedlog Senatu.

(5) Prijedlog se upućuje najmanje šest mjeseci prije početka nastave u akademskoj godini u kojoj se planira početak predloženoga studija.

**Članak 9.**

(1) Za prijedlog preddiplomskog i diplomskog studija Senat u pravilu imenuje dva recenzenta (jednog domaćeg i jednog inozemnog), a za prijedlog poslijediplomskog studija tri recenzenta od kojih je najmanje jedan inozemni.

(2) Recenzenti su dužni svoje recenzije dostaviti u roku 45 dana od primitka Odluke i radnog materijala.

Ako recenzent ne dostavi recenziju u predviđenom roku, Senat će razmotriti mogućnost produljenja roka ili imenovanja novog recenzenta.

(3) Po primitku recenzija predlagatelj je dužan pisano se očitovati se o eventualnim primjedbama i sugestijama iznesenim u sadržajnoj analizi studijskog programa. Očitovanje se dostavlja Uredu koji ga prosljeđuje recenzentu/recenzentima na uvid i prihvaćanje.

(4) Recenzenti imaju pravo na naknadu čiju visinu utvrđuje Senat.

**Članak 10.**

Po donošenju odluke prijedlog studija vraća se Uredu koji:

(1) s ovjerenom Odlukom o imenovanju recenzentima prosljeđuje pripadajući radni materijal i Obrazac za sadržajnu analizu predloženog studijskog programa;

(2) zajedno s Povjerenstvom za unaprjeđivanje kvalitete utvrđuje u kojoj mjeri predloženi program udovoljava mjerilima iz Ministarskog pravilnika:

(3) upućuje prijedlog studija upravi Sveučilišta (rektoru) koja na temelju dobivenih podataka u roku od 45 dana donosi mišljenje o financijskoj evaluaciji i procjenu održivosti studija;

(4) u roku od 45 dana Senatu dostavlja izvješće uz koje prilaže recenzije, mišljenje Povjerenstva za unaprjeđivanje kvalitete, financijsku evaluaciju i procjenu održivosti studija.

**Članak 11.**

(1) Temeljem izvješća Ureda i uz suglasnost rektora, na prvoj sljedećoj sjednici Senat donosi odluku o prihvaćanju ili odbijanju prijedloga studija.

(2) Ako je iz izvješća Ureda razvidno da studij ne udovoljava u potpunosti mjerilima iz Ministarskog pravilnika, ali im pak udovoljava u mjeri dovoljnoj za prihvaćanje prijedloga studija, Senat određuje rok u kojem je potrebno ispraviti uočene nedostatke.

(3) Ako je jedna od recenzija negativna, Senat odbija prijedlog studija te donosi odluku o daljem postupanju u svezi s predloženim studijem.

(4) Odluka Senata dostavlja se podnositelju zahtjeva u roku od 14 dana, čime se stječu uvjeti za početak izvođenja studija ako je zahtjev odobren.

(5) Ako je zahtjev odbijen ili odbačen, Predlagatelj ima pravo ponoviti zahtjev za ustroj i izvedbu novoga studijskog programa po isteku roka od godinu dana od dana donošenja Odluke Senata.

(6) Kada je studij odobren, jedan primjerak Odluke Senata zajedno s pripadajućom dokumentacijom Ured dostavlja Agenciji za znanost i visoko obrazovanje i Ministarstvu znanosti, obrazovanja i sporta sa zahtjevom za upisom studijskog programa u odgovarajući registar (Upisnik studijskih programa).

(7) Kada je studij odobren, Ured za primjenu ECTS-a i priznavanje IVK administrira postupak upisivanja studijskog programa u odgovarajuću bazu studijskih programa (MOZVAG).

(8) Ako to predlagatelj traži, Ured u dogovoru s upravom Sveučilišta podnosi zahtjev za financiranjem novog programa iz sredstava državnog proračuna.

**Članak 12.**

(1) Nakon provedenog postupka odobrenja studija predlagatelji kao nositelji studija preuzimaju odgovornosti definirane posebnim aktom kojega predlaže voditelj, a prihvaća stručno vijeće sastavnice ili vijeće doktorskog studija.

(2) Nositelji doktorskog studija obvezni su izraditi plan i program aktivnosti, odgovornosti i vremenik aktivnosti svih sudionika doktorskog studija (nastavne obveze, konzultacije, obveze mentora, obveze glede pisanja izvješća o obrani sinopsisa, postupak u slučaju nepoštivanja procedura i dr.).

**IV. POSTUPAK PRAĆENJA I VREDNOVANJA STUDIJA**

**Postupak praćenja Studija**

**Članak 13.**

(1) Za praćenje provedbe preddiplomskih i diplomskih studija odgovorni su predlagatelji/nositelji navedeni u članku 3. stavku 1. ovog Pravilnika.

(2) Za praćenje provedbe poslijediplomskih (doktorskih) studija odgovoran je nadležni prorektor koji se obvezuje:

- najmanje jednom u tri mjeseca sazivati radne sastanke s voditeljima doktorskih studija radi izvješća o tijeku realizacije doktorskih studija i Uredom za poslijediplomske studije na osobni prijedlog ili prijedlog Uprave;

- sazivati sastanak na prijedlog jednog ili više voditelja doktorskih studija ili prijedlog Ureda za poslijediplomske studije;

- provjeravati učinkovitost realizacije plana i programa doktorskog studija u pojedinačnoj suradnji s voditeljima i sudionicima doktorskih studija;

- razmatrati sve prijedloge koji se odnose na kvalitativna poboljšanja i unaprjeđenja doktorskih studija i predlagati ih Senatu;

- predlagati Senatu načine vrjednovanja doktorskog studija na razini Sveučilišta;

- po potrebi izvještavati Senat o učinkovitosti doktorskog studija.

(3) Svi studijski programi podliježu periodičnim vrjednovanjima temeljem relevantnih aktova osiguravanja kvalitete Sveučilišta.

**Izmjene i dopune Studija**

**Članak 14.**

(1) Predlagatelj studija upućuje prijedlog izmjena i dopuna studija Senatu Sveučilišta najkasnije četiri mjeseca prije početka nastave u akademskoj godini u kojoj se planira početak izvođenja izmijenjenog programa.

(2) Ako je riječ o manjim izmjenama i dopunama, koje obuhvaćaju najviše 20% postojećeg studijskog programa u smislu ishoda učenja, predlagatelj dostavlja Senatu detaljan opis izmjena i dopuna koji uključuje imena i kompetencije nositelja eventualnih novih kolegija.

(3) Promjena naziva studijskog programa bez promjena kvalifikacija također predstavlja manju promjenu studijskog programa.

(4) Ako predložene izmjene i dopune obuhvaćaju više od 20% postojećeg studijskog programa, predlagatelj dostavlja Senatu svu dokumentaciju iz članka 5. i 6. ovog Pravilnika. Veće izmjene i dopune studijskog programa odnose se na izmjene i dopune studijskih programa kojima se u znatnijoj mjeri mijenjaju obvezni predmeti, završni ishodi učenja studenata i njihove kvalifikacije; odnosno predmeti u ukupnom iznosu od 60% ECTS bodova cjelokupnog programa ne smiju biti promijenjeni s obzirom na broj ECTS bodova i ishode učenja predmeta.

(5) Temeljem zaprimljenog prijedloga izmjena i dopuna, Senat provodi postupak opisan člancima 6 – 11 ovog Pravilnika, ali samo u dijelu koji se odnosi na predložene izmjene i dopune.

(6) Senat donosi odluku o prihvaćanju ili odbijanju predloženih izmjena i dopuna.

**V. PRIJELAZNE I ZAVRŠNE ODREDBE**

**Članak 15.**

(1) Izmjene i dopune ovog Pravilnika obavljaju se istim postupkom kao pri njegovu donošenju, pri čemu pravo pokretanja inicijative za promjenu Pravilnika imaju rektor, prorektori, članovi Senata, nositelji i voditelji studija, nadležna vijeće te Povjerenstvo za unaprjeđivanje kvalitete Sveučilišta

(2) Obrasci 1 – 6 čine prilog ovom Pravilniku.

(3) Ovaj Pravilnik stupa na snagu danom donošenja i bit će objavljen na mrežnim stranicama Sveučilišta u Zadru.

**Članak 16.**

Danom donošenja ovog Pravilnika (rujan 2014.) prestaju se primjenjivati Pravilnik o postupku vrjednovanja studijskih programa (veljača 2011.) i Pravilnik o postupku pokretanja, odobravanja, provođenja, praćenja i vrednovanja programa doktorskih studija (veljača 2012.) osim članaka 10., 11., 12., i 13.

**Članak 17.**

Danom donošenja Pravilnika o izmjenama i dopunama Pravilnika o postupku vrjednovanja studijskih programa (listopad 2016.) prestaje se primjenjivati i članak 4. Pravilnika o postupku pokretanja, odobravanja, provođenja, praćenja i vrednovanja programa doktorskih studija (veljača 2012.), s tim da ostaju na snazi članci 10., 11., 12., i 13.

**Članak 18.**

Danom utvrđivanja pročišćenog teksta ovog Pravilnika (ožujak 2017.) prestaje se primjenjivati pročišćeni tekst Pravilnika iz rujna 2016.